

VLADA REPUBLIKE HRVATSKE

Zagreb, 9. lipnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Nacrta Solunske deklaracije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 31. stavka 3. Zakona o Vladi Republike Hrvatske (Narodne novine, broj 150/11, 119/14, 93/16 i 116/18), Vlada Republike Hrvatske je na sjednici održanoj ……. 2022. godine donijela

**ZAKLJUČAK**

1. Prihvaća se nacrt Solunske deklaracije, u tekstu koji je Vladi Republike Hrvatske dostavilo Ministarstvo vanjskih i europskih poslova aktom, KLASA: 018-04/22-20/14, URBROJ: 521-II-02-01-22-13, od 1. lipnja 2022.
2. Deklaracija iz točke 1. ovoga Zaključka bit će usvojena na sastanku na vrhu Procesa suradnje u jugoistočnoj Europi (*South East European Cooperation Process* - SEECP) 10. lipnja 2022. u Solunu, Grčka, na kojem će sudjelovati predsjednik Vlade Republike Hrvatske mr.sc. Andrej Plenković.

Klasa:

Urbroj:

Zagreb, ….. lipnja 2022.

PREDSJEDNIK

mr.sc. Andrej Plenković

**OBRAZLOŽENJE**

Proces suradnje u Jugoistočnoj Europi (*South East European Cooperation Process - SEECP*) pokrenut je 1996. godine u Sofiji u cilju jačanja regionalne suradnje, sigurnosti i stabilnosti, gospodarske suradnje, kao i suradnje na području pravosuđa te borbe protiv organiziranog kriminala i terorizma.

Posebnost SEECP-a sastoji se u tome što je nastao na inicijativu zemalja regije. Intenziviranjem dobrosusjedskih odnosa te preobrazbom regije u područje mira i stabilnosti SEECP želi omogućiti približavanje država sudionica SEECP-a europskim i euroatlantskim strukturama.

Republika Hrvatska je sudjelovala u aktivnostima SEECP-a u statusu promatrača od 1997. godine, a formalna sudionica Procesa postala je 2004. godine.

SEECP ima 13 država sudionica: Albanija, Bugarska, Bosna i Hercegovina, Crna Gora, Grčka, Hrvatska, Kosovo, Moldova, Rumunjska, Sjeverna Makedonija, Slovenija, Srbija i Turska.

Grčka završava jednogodišnje predsjedanje Procesom u lipnju 2022., kada predsjedanje preuzima Crna Gora.

U Solunu će se 10. lipnja 2022., kao završni događaj grčkog predsjedanja, održati sastanak ministara vanjskih poslova i sastanak na vrhu predsjednika država i vlada država sudionica SEECP-a, na kojemu će biti usvojena Solunska deklaracija.

Deklaracijom se izražava potpora europskoj perspektivi država jugoistočne Europe. Ističe se

važnost poticanja društveno-gospodarske transformacije država u regiji koje teže integraciji u Europsku uniju, poštivanja temeljnih sloboda i demokratskih vrijednosti, vladavine prava i ljudskih prava, te jačanja suradnje u području obrazovanja.

Naglašava se prioritetna važnost jačanja energetske sigurnosti jugoistočne Europe; ističe se potreba intenziviranja suradnje u području sigurnosti, uključujući suradnje u suzbijanju organiziranog kriminala, financiranja terorizma, krijumčarenja oružja i droge, trgovine ljudima, ilegalnih migracija i dr.

Uz važnost postizanja održivog razvoja, izražava se podrška jačanju povezivosti kao pokretača ubrzanja gospodarskog rasta. Ističe se važnost jačanja konkurentnosti, zaštite okoliša, poticanja održivog, uravnoteženog i zelenog rasta te suzbijanja pandemije bolesti COVID-19 i njezinih društvenih i gospodarskih posljedica.

Ministarstvo vanjskih i europskih poslova predlaže Vladi Republike Hrvatske usvajanje Zaključka kojim se prihvaća tekst Solunske deklaracije.